Α4-0091/96

Ψήφισμα σχετικά με την ευρωπαϊκή κάρτα υγείας

Το Ευρωπαϊκό Κοινοβούλιο,

- έχοντας υπόψη το άρθρο 138Β, δεύτερο εδάφιο, της Συνθήκης ΕΚ,

- έχοντας υπόψη το άρθρο 50 του Κανονισμού του,

- έχοντας υπόψη την πρόταση ψηφίσματος των κ.κ. Parodi και Ligabue σχετικά με μια κοινοτική δράση υπέρ της «υγειονομικής προστασίας των ταξιδιωτών» (Travel Medicine) (Β4-0007/95),

- έχοντας υπόψη το ψήφισμά του της 13ης Οκτωβρίου 1981 σχετικά με μια ευρωπαϊκή κάρτα υγείας ((ΕΕ C 287 της 9.11.1981, σελ. 32.)),

- έχοντας υπόψη το ψήφισμά του της 16ης Νοεμβρίου 1984 σχετικά με σύσταση του Συμβουλίου όσον αφορά την υιοθέτηση μιας ευρωπαϊκής κάρτας υγείας για έκτακτες ανάγκες ((ΕΕ C 337 της 17.12.1984, σελ. 449.)),

- έχοντας υπόψη τα ψηφίσματά του της 12 Ιουνίου 1991 σχετικά με μια κοινοτική πολιτική για τον τουρισμό ((ΕΕ C 183 της 15.7.1991, σελ. 74)), και της 18ης Ιανουαρίου 1994 σχετικά με τον τουρισμό στον ορίζοντα του 2000 ((ΕΕ C 44 της 14.2.1994, σελ. 61)),

- έχοντας υπόψη το ψήφισμά του Συμβουλίου της 29ης Μαΐου 1986 όσον αφορά την υιοθέτηση μιας ευρωπαϊκής κάρτας υγείας για έκτακτες ανάγκες ((ΕΕ C 184 της 23.7.1986, σελ. 4.)),

- έχοντας υπόψη το άρθρο Β, τρίτη παύλα της Συνθήκης για την Ευρωπαϊκή Ένωση,

- έχοντας υπόψη το άρθρο 3, στοιχεία δ) και ξ) της Συνθήκης Ε.Κ. όπως τροποποιήθηκε από το άρθρο Ζ, παράγραφος 3 της Συνθήκης ΕΕ,

- έχοντας υπόψη την έκθεση της Επιτροπής Περιβάλλοντος, Δημόσιας Υγείας και Προστασίας των Καταναλωτών και τη γνωμοδότηση της Επιτροπής Μεταφορών και Τουρισμού (Α4-0091/96),

Α. λαμβάνοντας υπόψη ότι καμία πρόταση που να έχει σχέση με την παρούσα πρωτοβουλία δεν βρίσκεται στο στάδιο της προετοιμασίας ούτε περιέχεται στο ετήσιο νομοθετικό πρόγραμμα (άρθρο 50 του Κανονισμού),

Β. λαμβάνοντας υπόψη ότι η Συνθήκη για την Ευρωπαϊκή Ένωση προβλέπει τη θέσπιση ιθαγένειας της Ένωσης και ότι αυτή πρέπει να συγκεκριμενοποιηθεί με μέτρα που διευκολύνουν την καθημερινή ζωή των πολιτών ενισχύοντας ταυτόχρονα την προστασία των δικαιωμάτων και συμφερόντων τους,

Γ. λαμβάνοντας υπόψη την αυξανόμενη κινητικότητα των ευρωπαίων πολιτών στο εσωτερικό της Ευρωπαϊκής Ένωσης τόσο για επιχειρηματικούς λόγους όσο και για τουρισμό,

Δ. λαμβάνοντας υπόψη ότι ο ευρωπαίος πολίτης έχει δικαίωμα στην κατάλληλη περίθαλψη που απαιτεί η κατάσταση της υγείας του κατά την διάρκεια των μετακινήσεών του,

Ε. λαμβάνοντας υπόψη ότι μια κάρτα υγείας θα παρείχε τη δυνατότητα να αποφεύγονται σοβαρά ή θανάσιμα ατυχήματα που συνδέονται με την παροχή αναποτελεσματικής ή επικίνδυνης περίθαλψης κυρίως σε περίπτωση χρόνιων ασθενειών, σοβαρών παθήσεων ή αλλεργιών,

ΣΤ. λαμβάνοντας υπόψη ότι το άρθρο 129 της Συνθήκης ΕΚ προβλέπει ότι η Κοινότητα συμβάλλει στην εξασφάλιση υψηλού επιπέδου προστασίας της υγείας του ανθρώπου,

Ζ. λαμβάνοντας υπόψη ότι υπάρχουν πλέον τα τεχνικά μέσα που επιτρέπουν τη θέσπιση μιας κάρτας υγείας που θα χρησιμοποιείται σε όλες τις χώρες της Ευρωπαϊκής Ένωσης και εκτός αυτής, και υπογραμμίζοντας ότι η κάρτα αυτή θα πρέπει να μπορεί να χρησιμοποιείται σε όλους τους τομείς του συστήματος, ήτοι στους ιατρούς, τα νοσοκομεία, τις υπηρεσίες πρώτων βοηθειών και τους εφημερεύοντες ιατρούς, δεδομένου ότι ένα σύστημα, όταν δεν είναι ολοκληρωμένο, χάνει την αξία και την ασφάλειά του,

Η. λαμβάνοντας υπόψη ότι η οδηγία 95/46/ΕΚ της 24ης Οκτωβρίου 1995 σχετικά με την προστασία των φυσικών προσώπων όσον αφορά την επεξεργασία δεδομένων προσωπικού χαρακτήρα και την ελεύθερη κυκλοφορία αυτών των δεδομένων ((ΕΕ L 281 της 23.11.1995, σελ. 31)) παρέχει ένα νομικό πλαίσιο για τον εμπιστευτικό χαρακτήρα των δεδομένων που εγγράφονται στην κάρτα υγείας,

Θ. λαμβάνοντας υπόψη ότι μια τέτοια κάρτα πρέπει πρώτα απ' όλα να είναι στην υπηρεσία των πολιτών και μπορεί ενδεχομένως να αποτελέσει ένα μέσον μείωσης των δαπανών υγείας, αλλά σε καμία περίπτωση ένα μέσον ελέγχου στα χέρια των κρατικών αρχών οποιεσδήποτε και αν είναι αυτές[semigr ] λαμβάνοντας, επομένως, υπόψη ότι τα στοιχεία που αναγράφονται στην κάρτα δεν πρέπει να καταχωρίζονται αλλά μόνον να εμφανίζονται στην εν λόγω κάρτα, ότι ο ίδιος ο πολίτης θα πρέπει να αποφασίζει ποιά στοιχεία θα περιλαμβάνονται στην κάρτα και, επομένως, να έχει το δικαίωμα να αφαιρέσει ορισμένα στοιχεία, ότι, τέλος, θα πρέπει να είναι εύκολη η τροποποίηση στοιχείων της κάρτας και ότι η έκδοσή της δεν θα πρέπει να συνεπάγεται δαπάνη για τον ενδιαφερόμενο,

Ι. λαμβάνοντας υπόψη τους πειραματισμούς που πραγματοποιήθηκαν σε ορισμένες χώρες, επιχειρήσεις και (ερευνητικά) ιδρύματα της Ευρωπαϊκής Ένωσης και το ενδιαφέρον που προκάλεσαν τόσο όσον αφορά τους χρήστες όσο και τους επαγγελματίες του τομέα της υγείας,

ΙΑ. λαμβάνοντας υπόψη ότι σε ορισμένα κράτη μέλη της Ευρωπαϊκής Ένωσης κυκλοφορούν διάφορες κάρτες πρώτων βοηθειών/υγείας, γεγονός που οφείλεται εν μέρει σε προβλήματα δικαιωμάτων ιδιοκτησίας και το οποίο όχι μόνον δεν συμβάλλει στην καλύτερη ενημέρωση αλλά οδηγεί σε συγχύσεις,

ΙΒ. λαμβάνοντας υπόψη το ενδιαφέρον που δείχνουν όχι μόνον οι διεθνείς οργανώσεις που ασχολούνται με την υγεία όπως η ΠΟΥ αλλά και η G7 ή τρίτες χώρες για τις έρευνες και τους πειραματισμούς που γίνονται στον τομέα των καρτών υγείας,

1. καλεί την Επιτροπή να υποβάλει πριν από την 1η Ιανουαρίου 1997 σχέδιο απόφασης του Συμβουλίου και του Ευρωπαϊκού Κοινοβουλίου που θα βασίζεται στο άρθρο 129 της Συνθήκης ΕΚ με στόχο τη θέσπιση από 1ης Ιανουαρίου 1999 ευρωπαϊκής κάρτας υγείας η οποία θα εκδίδεται προεραιτικά για όλους τους ευρωπαίους πολίτες που θα τα ζητούν βάσει των ακολούθων κριτηρίων:

α) η ευρωπαϊκή κάρτα υγείας έχει ως στόχο τη διευκόλυνση της ελεύθερης κυκλοφορίας των προσώπων στο εσωτερικό της Ευρωπαϊκής Ένωσης εξασφαλίζοντάς τους παράλληλα κατάλληλη πρόσβαση σε περίθαλψη και θεραπεία που απαιτεί η κατάσταση της υγείας τους,

β) στα πλαίσια της τήρησης της οδηγίας 95/46/ΕΚ της 24ης Οκτωβρίου 1995, η ευρωπαϊκή κάρτα υγείας περιλαμβάνει πληροφορίες σχετικές με τη νομική κατάσταση του φέροντα, ιατρικής φύσεως δεδομένα (μεταξύ των οποίων την ομάδα αίματος, τις διαπιστωμένες αλλεργίες, τις χρόνιες και επαγγελματικές ασθένειες, τις ακολουθούμενες θεραπείες με αναφορά ενδεχομένως του ονόματος κάποιου υπευθύνου από την ομάδα θεραπευτικής αγωγής, τα εμβόλια, τα φάρμακα που ο φέρων μπορεί να αγοράσει ελεύθερα στα φαρμακεία που βρίσκονται στο έδαφος της Ευρωπαϊκής Ένωσης, με αναφορά στα βασικά φαρμακευτικά συστατικά και όχι στην εμπορική ονομασία του φαρμάκου, ενδεχόμενη μη συγκατάθεση μετάγγισης αίματος ή παραγώγων αίματος για θρησκευτικούς λόγους, καθώς και ενδεχόμενη επιθυμία δωρεάς οργάνων) και πληροφορίες σχετικές με το σύστημα κοινωνικής ασφάλισης και επιστροφής εξόδων περίθαλψης,

γ) η ευρωπαϊκή κάρτα υγείας εκδίδεται σταδιακά δίδοντας προτεραιότητα, κατόπιν αιτήσεώς τους, στα άτομα τα οποία πάσχουν από χρόνιες ασθένειες ή από σοβαρές παθήσεις και τα οποία χρειάζονται διαρκή ή επείγουσα περίθαλψη προσαρμοσμένη ανάλογα με την περίπτωσή τους,

δ) οι διατάξεις που αφορούν τη μορφή, το περιεχόμενο και τους όρους πρόσβασης στα δεδομένα που περιέχει η ευρωπαϊκή κάρτα υγείας εκπονούνται σε συνεργασία με τα κράτη μέλη, τις οργανώσεις των επαγγελματιών του κλάδου υγείας και εκπροσώπους των οργανώσεων καταναλωτών,

ε) η Επιτροπή αναθέτει στην Ευρωπαϊκή Επιτροπή Τυποποίησης να τυποποιήσει τις τεχνικές πλευρές της ευρωπαϊκής κάρτα υγείας ούτως ώστε να την καταστήσει εύχρηστη σε όλες τις χώρες της Ευρωπαϊκής Ένωσης, με την κωδική αναγραφή των κυριότερων παθολογιών,

στ) τα τυποποιημένα κείμενα πρέπει να περιλαμβάνονται στην ευρωπαϊκή κάρτα υγείας σε όλες τις γλώσσες των κρατών μελών της Ευρωπαϊκής Ένωσης,

ζ) τα κράτη μέλη καλούνται να λάβουν τα αναγκαία μέτρα προκειμένου η ισχύς της εν λόγω ευρωπαϊκής κάρτας υγείας να αναγνωρίζεται στην επικράτειά τους, η απόκτησή της να διευκολύνεται για όλους τους πολίτες που το επιθυμούν και η χρήση της να γενικευθεί στα συστήματα υγείας,

η) τα κράτη μέλη καλούνται να ορίσουν την αρμόδια αρχή ή τις αρμόδιες αρχές για τη θέση σε κυκλοφορία και τη διανομή της ευρωπαϊκής κάρτας υγείας καθώς και για τον έλεγχο της τήρησης των κανόνων που αφορούν την εμπιστευτικότητα των δεδομένων και το σεβασμό του ιατρικού απορρήτου,

θ) η Κοινότητα ενθαρρύνει τη συνεργασία με τις τρίτες χώρες και με τους διεθνείς οργανισμούς που έχουν ενεργό ρόλο στον τομέα της δημόσιας υγείας και κυρίως με την Παγκόσμια Οργάνωση Υγείας,

ι) η Επιτροπή καλείται να προωθήσει ενημερωτικές εκστρατείες με στόχο την ευαισθητοποίηση των πολιτών και των επαγγελματιών του κλάδου υγείας σχετικά με την ύπαρξη της ευρωπαϊκής κάρτας υγείας, τους όρους απόκτησής της και τη χρησιμότητά της,

ια) η Επιτροπή ενημερώνει περιοδικά το Ευρωπαϊκό Κοινοβούλιο και το Συμβούλιο σχετικά με την πρόοδο των εργασιών και σχετικά με την υλοποίηση αυτού του ψηφίσματος[semigr ]

2. αναθέτει στον Πρόεδρό του να διαβιβάσει το παρόν ψήφισμα στην Επιτροπή και στο Συμβούλιο.